青林
作者：樓鑰
朝代：宋

paragraphs: 郡齋偶休沐，驅車出西城。
依依山水佳，蕭蕭松柏聲。
雪餘春意動，新綠生坳泓。
行行到青林，老眼增雙明。
主人喜客來，倒屣欣逢迎。
幽居迹甚遐，健筆詩方鳴。
回首幾年別，千里摇心旌。
相見又睽隔，此意猶未平。
不如造齋閤，四座酒重傾。
風流陶彭澤，骯髒阮步兵。
看劍引三尺，論文驅六丁。
綠野秀橫檻，山寺傍連甍。
石罅幽泉溢，脚底輕雲生。
詩盟忝予會，弈道從君爭。
哦詩谷禽應，列炬林鴉驚。
清歡未云足，累句忽已成。
環坐粲十眉，舉酒酬三英。
滿壁灑醉墨，歸夢含餘清。
我方媿此集，君欲尋前盟。
吏鞅方縛我，秋風爲君行。